ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης ΕΚ σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τα όργανα μετρήσεων

2000/0233 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης ΕΚ σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τα όργανα μετρήσεων

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(2000) 566 τελικό - 2000/0233(COD)) : // 15.09.2000

Ημερομηνία γνωμοδότησης της ΕυρωπαϊκήΗ Οικονομικής και Κοινωνικής Επιτροπής: // 28.02.2001

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση: // 03.07.2001

Ημερομηνία διαβίβασης της τροποποιημένης πρότασης: // 06.02.2002

Ημερομηνία έκδοσης της κοινής θέσης: // 22.07.2003

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση αποσκοπεί στην εναρμόνιση της εθνικής νομοθεσίας σχετικά με τα όργανα νόμιμων μετρήσεων (π.χ. υδρόμετρα, μετρητές αερίου, μετρητές ηλεκτρικής ενέργειας, αντλίες βενζίνης, ταξίμετρα, μετρητές καυσαερίων).

Η εν λόγω νομοθεσία εντάσσεται στο πλαίσιο της νέας προσέγγισης. Προσδιορίζει τις βασικές απαιτήσεις, ενώ οι τεχνικές προδιαγραφές προσδιορίζονται από τους κατασκευαστές και τα πρότυπα. Παρέχει επίσης στον κατασκευαστή τη δυνατότητα επιλογής των διαδικασιών εκτίμησης της συμμόρφωσης.

3. ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

3.1. Γενικές παρατηρήσεις

Η κοινή θέση έγινε ομόφωνα δεκτή στο Συμβούλιο.

Τα κύρια στοιχεία της πολιτικής συμφωνίας συνίστανται στην κατάργηση του παραρτήματος II και στην απόσυρση του παραρτήματος MI-010.

Το παράρτημα II αφορά τις μη υποχρεωτικές μεθόδους δοκιμών, οι οποίες, στο μέτρο που υπόκεινται σε ταχείες αλλαγές λόγω της τεχνικής καινοτομίας, μπορούν να ρυθμιστούν εξίσου ικανοποιητικά μέσω της τυποποίησης, πράγμα που απλοποιεί το έγγραφο εξασφαλίζοντας μια απλούστερη παρουσίαση και περισσότερη σαφήνεια.

Το παράρτημα MI-010 αφορά τους αναλυτές εκπνοής για τον προσδιορισμό της συγκέντρωσης αιθανόλης, των οποίων τα αποτελέσματα χρησιμοποιούνται για αποδεικτικούς σκοπούς. Διάφορα κράτη μέλη ανέφεραν ότι οι δοκιμές των οργάνων πρέπει επομένως να εκτελούνται από τις εθνικές αρχές, γεγονός που αποκλείει την εκτίμηση της συμμόρφωσης από κοινοποιημένους οργανισμούς για ολόκληρη την Κοινότητα, όπως προβλέπεται στην πρόταση. Εάν ένα εθνικό δικαστήριο αμφισβητεί τα αποτελέσματα που παράγει ένα όργανο μέτρησης, οι εθνικές αρχές πρέπει να προσαρμόσουν ταχέως τις προδιαγραφές των οργάνων για να συμμορφωθούν με την εθνική νομολογία. Τα ζητήματα αυτά καθιστούν την εναρμόνιση των τεχνικών προδιαγραφών των προϊόντων αδύνατη.

Για τους λόγους αυτούς η Επιτροπή δύναται να συμφωνήσει με την κατάργηση του παραρτήματος II και την απόσυρση της πρότασης που περιέχεται στο παράρτημα MI-010.

3.2. Αποτέλεσμα των τροπολογιών του Κοινοβουλίου σε πρώτη ανάγνωση

3.2.1. Τροπολογίες που ενσωματώθηκαν στην τροποποιημένη πρόταση και στην κοινή θέση

Οι τροπολογίες με τους εξής αριθμούς ενσωματώθηκαν στην τροποποιημένη πρόταση, σε ορισμένες περιπτώσεις με τροποποιήσεις. Οι προτάσεις της Επιτροπής συμπεριλήφθηκαν στην κοινή θέση όσον αφορά τις εξής τροπολογίες: 1, 2, 3, 4, 6, 7, 8, 9α, 10, 11, 12, 13, 15, 17, 18, 20, 21, 22, 23, 24, 26 και 27.

Τροπολογία 1 - Αιτιολογική σκέψη 2 (Στόχοι δημοσίου συμφέροντος): η τροπολογία αποτελεί αποσαφήνιση.

Τροπολογία 2 - Νέα αιτιολογική σκέψη 4α (Εφαρμογή της δυνατότητας επιλογής), νυν αιτιολογική σκέψη 5: σύμφωνα με την τροπολογία, η νέα αιτιολογική σκέψη αποσαφηνίζει ότι τα κράτη μέλη έχουν τη δυνατότητα επιλογής όσον αφορά την επιβολή μετρολογικού ελέγχου για ορισμένα είδη οργάνων στο μέλλον. Εντούτοις, η διατύπωση τροποποιήθηκε προς αποφυγή τυχόν παρεξηγήσεων σχετικά με το εύρος των υποχρεώσεων των κρατών μελών.

Τροπολογία 3 - Νέα αιτιολογική σκέψη 4β (νυν αιτιολογική σκέψη 6) (Ορισμός του κατασκευαστή): υπάρχει πλήρη υποστήριξη για το στόχο της τροπολογίας. Η τροποποίηση της προτεινόμενης διατύπωσης καθιστά την ουσία της τροπολογίας ακόμη σαφέστερη.

Τροπολογία 4 - Αιτιολογική σκέψη 11 (νυν αιτιολογική σκέψη 13) (Επίθεση σημάνσεων κατά τη διαδικασία κατασκευής): η τροπολογία έγινε δεκτή με ελαφρώς τροποποιημένη διατύπωση, ώστε να αντανακλάται πιο πιστά ο χαρακτήρας της αιτιολογικής σκέψης.

Τροπολογία 6 - Άρθρο 1 (Κατάλογος ειδικών παραρτημάτων για συγκεκριμένα όργανα μέτρησης): η τροπολογία έγινε δεκτή επειδή οι κατάλογοι ειδικών παραρτημάτων για συγκεκριμένα όργανα μέτρησης περιέχουν υποχρεωτικές διατάξεις και είναι χρήσιμο τα εν λόγω παραρτήματα να εμφαίνονται στο άρθρο 1 (μαζί με την καθαρά επακόλουθη τροποποίηση που αφορά τη μη συμπερίληψη των «αποδεικτικών αναλυτών εκπνοής»).

Τροπολογία 7 - Άρθρο 1 (Λόγοι για νόμιμο μετρολογικό έλεγχο): η ουσία της τροπολογίας αυτής ενσωματώθηκε στον ορισμό του «νόμιμου μετρολογικού ελέγχου» στο άρθρο 3.

Τροπολογίες 8 και 9α - Άρθρο 2 (Αντικείμενο και απαιτήσεις): ολόκληρη η παράγραφος 1 ανασυντάχθηκε, προκειμένου να καταστεί νομικά έγκυρη η διάταξη. Ως συνέπεια της τροπολογίας 7 (δηλαδή, ενσωμάτωση του κειμένου στο άρθρο 3 και όχι στο άρθρο 1), δεν κατέστη δυνατό να διαγραφεί τελείως η αναφορά στο «νόμιμο μετρολογικό έλεγχο».

Τροπολογία 10 - Άρθρο 3 (Ορισμός του «υποσυστήματος»): η τροπολογία έγινε δεκτή ως προς την ουσία με συντακτικές μόνο τροποποιήσεις της προτεινόμενης διατύπωσης.

Τροπολογία 11 - Άρθρο 3 (Ορισμός του «κατασκευαστή»): η τροπολογία έγινε δεκτή ως προς την ουσία, συμπεριλαμβανομένης της διαγραφής του όρου «νόμιμα».

Τροπολογία 12 - Άρθρο 3 (Ορισμός του «εντολοδόχου»): η τροπολογία αποτελεί αποσαφήνιση.

Τροπολογία 13 - Άρθρο 5, παράγραφος 2 (Σήμανση συμμόρφωσης), νυν άρθρο 6, παράγραφος 2: ενώ η Επιτροπή είχε αποδεχθεί την τροπολογία στην τροποποιημένη της πρόταση, το Συμβούλιο προχώρησε περαιτέρω, επιτρέποντας την αναγραφή και των δύο ειδών περιγραφόμενων σημάνσεων κατά τη διαδικασία κατασκευής. Με την προσθήκη της ένδειξης «εάν δικαιολογείται» πρέπει κανονικά να εξασφαλιστεί η αποφυγή τυχόν κατάχρησης της ευέλικτης αυτής διάταξης.

Τροπολογία 15 - Άρθρο 8 (Κριτήρια για τον ορισμό των οργανισμών), νυν άρθρο 9: η τροπολογία έγινε δεκτή, επειδή αποσαφηνίζει ότι τα κράτη μέλη στα οποία δεν υπάρχει εθνική νομοθεσία για ένα συγκεκριμένο όργανο μέτρησης διατηρούν το δικαίωμά τους να ορίσουν έναν κοινοποιημένο οργανισμό.

Τροπολογία 17 - Άρθρο 12 (Καθήκοντα της επιτροπής οργάνων μετρήσεων), νυν άρθρο 13: απορρίφθηκε το μέρος της τροπολογίας που αποσκοπούσε στον αποκλεισμό, από τα καθήκοντα της επιτροπής οργάνων μετρήσεων, της τροποποίησης των λεπτομερειών στα ειδικά παραρτήματα. Ωστόσο, η τροπολογία έγινε δεκτή ως προς την ουσία, ενισχύοντας την ανάγκη για διαβούλευση με τα ενδιαφερόμενα μέρη όσον αφορά τις αναφερόμενες λεπτομέρειες των ειδικών παραρτημάτων.

Τροπολογία 18 - Άρθρο 13 (Σήμανση - εδώ: Αναγνωριστικός αριθμός), νυν άρθρο 14: η τροπολογία για τη διαγραφή μιας πρόσθετης πρότασης έγινε δεκτή, δεδομένου ότι τα παραρτήματα για την εκτίμηση της συμμόρφωσης είναι σαφή ως προς το σημείο αυτό και ότι, επομένως, η πρόταση περιττεύει.

Τροπολογία 20 - Άρθρο 14 (Εμπιστευτικότητα), νυν άρθρο 15: η τροπολογία έγινε δεκτή. ακολουθήθηκε η προσέγγιση του να μην υπάρχει αναφορά σε θέματα «εμπιστευτικότητας» στο σώμα του κειμένου, επειδή τέτοιες διατάξεις ενδέχεται να δημιουργήσουν εσφαλμένη εντύπωση σχετικά με το πεδίο εφαρμογής της οδηγίας και να οδηγήσουν σε διαφορετικές ερμηνείες στα κράτη μέλη.

Τροπολογία 21 - Άρθρο 17, νυν άρθρο 21 (Μεταβατικές διατάξεις): η Επιτροπή είχε αποδεχθεί τη μειωμένη περίοδο ισχύος 5 ετών για τις υφιστάμενες εγκρίσεις τύπου αόριστης ισχύος, αλλά το Συμβούλιο, υπό το πρίσμα της εφαρμογής, προτίμησε να τις αντιμετωπίσει όλες με παρόμοιο τρόπο και να διατηρήσει την περίοδο ισχύος 10 ετών για όλες τις υφιστάμενες εγκρίσεις τύπου, δηλαδή τόσο για τις εγκρίσεις με περίοδο ισχύος 10 ετών όσο και για τις εγκρίσεις αόριστης ισχύος.

Τροπολογία 22 - Παράρτημα I, σημείο 5 (Καθορισμός ενός χρονικού διαστήματος υπό τον τίτλο «Αντοχή»): η τροπολογία έγινε δεκτή ως προς την ουσία, πράγμα που είναι σύμφωνο με την έννοια της νέας προσέγγισης για μεγαλύτερη ευθύνη του κατασκευαστή.

Τροπολογία 23 - Παράρτημα I, σημείο 6 (Αξιοπιστία): σύμφωνα με την τροπολογία, η πρόταση μπορεί να διαγραφεί.

Τροπολογία 24 - Παράρτημα I, σημείο 7.2 (Καταλληλότητα για τη χρήση για την οποία προορίζονται): η τροπολογία έγινε δεκτή ως απλοποίηση.

Τροπολογία 26 - Παράρτημα I, σημείο 10.2 (Ευκρινής ένδειξη του αποτελέσματος): η τροπολογία έγινε δεκτή ως προς την ουσία καθώς εξυπηρετεί ένα χρήσιμο στόχο αποσαφήνισης. Το Συμβούλιο προτίμησε ωστόσο να χρησιμοποιήσει τη διατύπωση «μετρολογικά ελεγμένες ενδείξεις» αντί για «πρωταρχική ένδειξη».

Τροπολογία 27 - Παράρτημα I, σημείο 10.5 (Ανάγνωση των δεδομένων): η τροπολογία έγινε δεκτή ως προς την ουσία, αλλά η διατύπωση τροποποιήθηκε ώστε να αποσαφηνιστεί ότι η προσπελασιμότητα για τον πελάτη πρέπει να είναι εγγυημένη σε κάθε περίπτωση.

3.2.2. Τροπολογίες που ενσωματώθηκαν στην τροποποιημένη πρόταση αλλά απορρίφθηκαν στην κοινή θέση

Οι τροπολογίες 19 και 25 ενσωματώθηκαν στην τροποποιημένη πρόταση, αλλά δεν συμπεριλήφθηκαν αυτούσιες στην κοινή θέση.

Τροπολογία 19 - Άρθρο 13, νυν άρθρο 14 (Σημάνσεις στην κύρια διάταξη του οργάνου): το νέο άρθρο 4 περιέχει μια γενική ρήτρα σύμφωνα με την οποία όλες οι διατάξεις πρέπει επίσης να εφαρμόζονται - mutatis mutandis - στα υποσυστήματα. Για εύλογους λόγους η πρόσθετη διάταξη του άρθρου 14, παράγραφος 4, θα πρέπει να αναφέρεται στα στοιχεία που δεν αποτελούν υποσυστήματα.

Τροπολογία 25 - Παράρτημα I , σημείο 8.1 (Σοβαρή επιρροή): το μεγαλύτερο μέρος της τροπολογίας έγινε δεκτό ως προς την ουσία. Ωστόσο, ο όρος «σοβαρή» δεν ενσωματώθηκε καθώς θα μπορούσε να οδηγήσει σε παρεξηγήσεις, διότι θα ήταν σαν να περιορίζεται η αρνητική επιρροή στις «σοβαρές» περιπτώσεις και να αφήνεται ανοιχτό το ζήτημα των περιπτώσεων στις οποίες μια επιρροή θα πρέπει να θεωρείται σοβαρή ή όχι.

3.2.3. Τροπολογίες που απορρίφθηκαν στην τροποποιημένη πρόταση και στην κοινή θέση

Οι τροπολογίες 5, 9β, 14, 16, 28 και 29 είχαν απορριφθεί από την Επιτροπή στην τροποποιημένη πρότασή της και δεν συμπεριλήφθηκαν στην κοινή θέση.

Τροπολογία 5 - Αιτιολογική σκέψη 14 (Πρόληψη της διάθεσης στην αγορά οργάνων που δεν πληρούν τις απαιτήσεις), νυν αιτιολογική σκέψη 15: η τροπολογία απορρίφθηκε επειδή ενδέχεται να οδηγήσει σε παρεξηγήσεις με την έννοια του περιορισμού των υποχρεώσεων των κρατών μελών.

Τροπολογία 9β - Άρθρο 2 (Απόφαση για μελλοντική κανονιστική ρύθμιση των οργάνων μέτρησης): τα δικαιώματα και οι υποχρεώσεις των κρατών μελών που δεν επιβάλλουν νόμιμο μετρολογικό έλεγχο σε ορισμένα είδη οργάνων μέτρησης αντιμετωπίζονται καλύτερα και επαρκώς σε άλλα μέρη του κειμένου, για παράδειγμα στη νέα αιτιολογική σκέψη 5 και στο άρθρο 9.

Τροπολογίες 14 και 29 - Παράρτημα IV (νυν παράρτημα III) και νέο άρθρο 7α - (Τεχνικός φάκελος): δεν υπάρχει επαρκής λόγος να μεταφερθούν οι διατάξεις του παραρτήματος III σε ένα ξεχωριστό άρθρο στο σώμα του κειμένου και επομένως κρίνεται προτιμότερο να διατηρηθεί η δομή της πρότασης της Επιτροπής από την άποψη αυτή.

Τροπολογίες 16 και 28 - Άρθρο 8α νέο και παράρτημα III (νυν παράρτημα II): απορρίφθηκε η ιδέα που εκφράστηκε στις τροπολογίες σχετικά με τη μεταφορά των κριτηρίων ορισμού των εθνικών οργανισμών από τα παραρτήματα στο σώμα του κειμένου.

3.3. Άλλες τροποποιήσεις

Οι άλλες τροποποιήσεις στην κοινή θέση είναι ήσσονος σημασίας και αφορούν κυρίως την ανασύνταξη των άρθρων προκειμένου να αντανακλάται καλύτερα η τρέχουσα πρακτική στη νομοθεσία νέας προσέγγισης, χωρίς να μεταβάλλεται το περιεχόμενό τους. Το ίδιο ισχύει και όσον αφορά τις τροποποιήσεις στα παραρτήματα.

Τροποποιήσεις στις αιτιολογικές σκέψεις και στα άρθρα

Οι λεπτομερείς τροποποιήσεις στα άρθρα σε σύγκριση με την τροποποιημένη πρόταση της Επιτροπής παρατίθενται κατωτέρω.

Οι αιτιολογικές σκέψεις προσαρμόστηκαν ως εξής:

- μια νέα αιτιολογική σκέψη (9) προστέθηκε σχετικά με τη διάκριση σε κλάσεις για τις κλιματολογικές συνθήκες και τα διαφορετικά επίπεδα προστασίας των καταναλωτών,

- οι δύο αιτιολογικές σκέψεις σχετικά με την τυποποίηση ενοποιήθηκαν (10),

- η αιτιολογική σκέψη σχετικά με την επιτήρηση της αγοράς διαιρέθηκε στα δύο (15, 16),

- μια νέα αιτιολογική σκέψη υπογραμμίζει την ύπαρξη της εν χρήσει εθνικής επαλήθευσης (18),

- μια νέα αιτιολογική σκέψη εξηγεί την ισχύουσα πρακτική για τις ομάδες εργασίας στους κόλπους της επιτροπής (20).

Στο άρθρο 3 (ορισμοί), ο ορισμός του «υποσυστήματος» (β) περιορίστηκε στα υποσυστήματα που αναφέρονται στα ειδικά παραρτήματα για τα όργανα και ο ορισμός του «κατασκευαστή» (δ) απλοποιήθηκε.

Το άρθρο 4 (πρώην άρθρο 4, παράγραφος 3) αφορά την εφαρμογή στα υποσυστήματα.

Το άρθρο 5 (πρώην άρθρο 4, παράγραφος 1) ενσωματώνει μια νέα τυποποιημένη γλωσσική ρήτρα.

Η αρίθμηση των επόμενων άρθρων αυξάνεται κατά μια μονάδα.

Το άρθρο 7, παράγραφος 3 (πρώην άρθρο 6, παράγραφος 3), έχει περιοριστεί στην παροχή στα κράτη μέλη νομοθετικής αρμοδιότητας για την «έναρξη χρήσης» των οργάνων μετρήσεων όταν αυτό δικαιολογείται από τις κλιματολογικές συνθήκες.

Το άρθρο 7, παράγραφος 4 (που περιλαμβανόταν προηγουμένως στα παραρτήματα MI στο σημείο «έναρξη χρήσης») προσδιορίζει πλέον τους όρους υπό τους οποίους τα κράτη μέλη μπορούν να διαφοροποιήσουν τη χρήση οργάνων για ειδικές εφαρμογές. Όλες οι κλάσεις οργάνων πρέπει να έχουν έναν ή περισσότερους τομείς εφαρμογής σε κάθε κράτος μέλος, με αποτέλεσμα να υπάρχει μια αγορά ευρωπαϊκής κλίμακας για κάθε κλάση.

Στο άρθρο 7, αποσύρθηκε το πρώην άρθρο 6, παράγραφος 4, σχετικά με τις δημόσιες ή μονοπωλιακές επιχειρήσεις στον τομέα των υπηρεσιών κοινής ωφελείας, επειδή δεν αφορά ειδικά τα όργανα μετρήσεων, και προστέθηκε ένα τυποποιημένο άρθρο 7, παράγραφος 5, σχετικά με τη χρήση των οργάνων για αποδεικτικούς σκοπούς.

Μια τυποποιημένη γλωσσική ρήτρα προστέθηκε στο άρθρο 8 σχετικά με την εκτίμηση της συμμόρφωσης (πρώην άρθρο 7).

Το άρθρο 10, παράγραφος 3 προστέθηκε για να υπογραμμιστεί η δυνατότητα επιλογής από τον κατασκευαστή οποιασδήποτε τεχνικής προδιαγραφής η οποία πληροί τις βασικές απαιτήσεις. Το νέο άρθρο 10, παράγραφος 4, αφορά τα αποτελέσματα των δοκιμών αντοχής που αναφέρονται στον τεχνικό φάκελο.

Το άρθρο 12, παράγραφος 5 προστέθηκε για να εξασφαλιστεί ότι τα ενδιαφερόμενα μέρη είναι πλήρως ενήμερα για τα σχέδια μέτρων της Επιτροπής Οργάνων Μετρήσεων.

Το άρθρο 13, παράγραφος 4, προστέθηκε για να αυξηθεί η διαφάνεια των σχετικών εργασιών του Διεθνούς Οργανισμού Νόμιμης Μετρολογίας (OIML) σε εθνικό επίπεδο για τα ενδιαφερόμενα μέρη.

Το άρθρο 15 επανεισάγει την υποχρέωση που υπέχουν τα κράτη μέλη να εξασφαλίζουν την κατάλληλη επιτήρηση της αγοράς (πρώτο σημείο). Απαριθμούνται τα στοιχεία της διοικητικής συνεργασίας μεταξύ των αρχών επιτήρησης (δεύτερο σημείο).

Το άρθρο 17 (πρώην άρθρο 14) αφορά την αντικανονική τοποθέτηση σήμανσης.

Ένα νέο άρθρο 19 αναφέρει τη δυνατότητα των κρατών μελών να επιβάλουν την επαλήθευση των εν χρήσει οργάνων που υπόκεινται σε νόμιμο μετρολογικό έλεγχο.

Στο άρθρο 20, η οδηγία 75/33/ΕΟΚ (μετρητές ψυχρού ύδατος) καταργήθηκε μόνο για τους μετρητές καθαρού ύδατος.

Ένα νέο άρθρο 23 προστέθηκε, το οποίο απαιτεί τη σύνταξη έκθεσης έπειτα από επτά έτη όσον αφορά το πεδίο εφαρμογής της οδηγίας και την εφαρμογή της.

Τροποποιήσεις στα παραρτήματα

Στο παράρτημα I (βασικές απαιτήσεις), βελτιώθηκε ο ορισμός των άμεσων πωλήσεων (για τις οποίες δεν υπάρχει προηγούμενο στο κεκτημένο) και προστέθηκαν ορισμοί των κλιματολογικών περιβαλλόντων και των υπηρεσιών κοινής ωφελείας.

Ο σύνθετος πρώην πίνακας 1 αντικαταστήθηκε από έναν απλούστερο πίνακα που αφορά μόνο τα κλιματολογικά περιβάλλοντα και προστέθηκε η ηλεκτρομαγνητική κλάση E3.

Δυνάμει της απαίτησης 1.4, ενσωματώθηκαν κανόνες δοκιμών. Οι κανόνες δοκιμών για την υγρασία περιβάλλοντος περιλαμβάνονταν στο πρώην παράρτημα II, σημείο 3.2.

Δυνάμει της απαίτησης 7.6, προστέθηκαν οι δοκιμές «εν χρήσει», που απορρέουν από την προσθήκη του νέου άρθρου 19.

Οι απαιτήσεις επισήμανσης της απαίτησης 9 αυξήθηκαν.

Το πρώην παράρτημα II διαγράφηκε και οι δοκιμές αντοχής - όταν κρίθηκε αναγκαίο - ενσωματώθηκαν στα ειδικά παραρτήματα σχετικά με τα όργανα (MI-00x).

Στο παράρτημα II (πρώην III) προστέθηκε μια ρήτρα στο σημείο 6 η οποία απαιτεί η αμοιβή του διευθυντή να είναι ανεξάρτητη από τα αποτελέσματα και τις εκτελεσθείσες εργασίες.

Στο παράρτημα III (πρώην IV) τα στοιχεία του τεχνικού φακέλου επεκτάθηκαν.

Στο παράρτημα MI-001, οι δοκιμές αντοχής για τα υδρόμετρα συμπεριλήφθηκαν στο σημείο 7.2. Η ρήτρα έναρξης χρήσης απλοποιήθηκε ώστε να αντανακλάται ότι δεν υπάρχουν κλάσεις στις οποίες μπορούν να αναφέρονται τα κράτη μέλη.

Στο παράρτημα MI-002, οι δοκιμές αντοχής για τους μετρητές αερίου συμπεριλήφθηκαν στο σημείο 4. Οι απαιτήσεις για τις διατάξεις αναγωγής του όγκου, που χρησιμοποιούνται συχνά, προστέθηκαν.

Στο παράρτημα MI-003, οι μετασχηματιστές διαγράφηκαν και το κείμενο απλοποιήθηκε.

Στο παράρτημα MI-004, μια νέα κλάση 1 αφορά τα θερμιδόμετρα που μπορούν να χρησιμοποιούνται στα κράτη μέλη τα οποία δεν επιβάλλουν νόμιμο μετρολογικό έλεγχο. Οι δοκιμές αντοχής για τα θερμιδόμετρα συμπεριλήφθηκαν στο σημείο 5.

4. ΣΥΜΠΕΡΑΣΜΑ

Η Επιτροπή δύναται να συμφωνήσει με τις προτεινόμενες τροποποιήσεις στην πρότασή της, επειδή η κοινή θέση δεν συνεπάγεται ουσιώδη τροποποίηση της πρότασης που είχε εγκρίνει η Επιτροπή.